SKY เดินหน้ารุกงานเอกชน เล็งเปิดตัว “Smart Security Platform” ปลายปีนี้
SKY เดินหน้ารุกงานเอกชน เล็งเปิดตัว “Smart Security Platform” ปลายปีนี้ มั่นใจหนุนรายได้ขายเติบโตต่อเนื่อง
SKY เดินหน้ารุกงานเอกชน เล็งเปิดตัว “Smart Security Platform” ปลายปีนี้ มั่นใจหนุนรายได้ขายเติบโตต่อเนื่อง
17 ส.ค. 2563

นายสิทธิเดช มัยลาภ ประธานเจ้าหน้าที่บริหาร บริษัท สกาย ไอซีที จำกัด (มหาชน) หรือ SKY ผู้นำการพัฒนาโครงสร้างพื้นฐานความมั่นคงปลอดภัย ทางด้านเทคโนโลยีสารสนเทศและการสื่อสารระดับประเทศ กล่าวว่า ผลการดำเนินงานงวดไตรมาส 2/2563 สิ้นสุดวันที่ 30 มิถุนายน 2563 กลุ่มบริษัทมีรายได้รวม 760.1ล้านบาท และมีกำไรสุทธิ 25.6 ล้านบาท เพิ่มขึ้นจากไตรมาส 1/2563 ที่มีรายได้รวม 719.1 ล้านบาท และมีกำไรสุทธิ 19.4 ล้านบาท
โดยรายได้ส่วนใหญ่มาจากการที่กลุ่มบริษัทได้ส่งมอบสินค้าและบริการติดตั้งให้แก่ลูกค้าในโครงการขนาดใหญ่ ได้แก่ (1) การขายสินค้าพร้อมติดตั้งให้กับลูกค้าเอกชนสำหรับโครงการต่างๆ ประกอบไปด้วย โครงการจัดหาและติดตั้งระบบกล้องโทรทัศน์วงจรปิด สำหรับงานอาคารเทียบเครื่องบินรองหลังที่ 1 ลานจอดอากาศยานประชิดอาคารเทียบเครื่องบินรองหลังที่ 1 และส่วนเชื่อมต่ออุโมงค์ด้านทิศใต้ของสนามบินสุวรรณภูมิ,โครงการจัดซื้อระบบเอ็กซเรย์ตู้คอนเทรนเนอร์สินค้าเพื่อเพิ่มประสิทธิภาพการควบคุมของกรมศุลกากร,โครงการจัดซื้อพร้อมติดตั้งอุปกรณ์รองรับส่วนต่อขยายโครงข่าย IP Access Network (MPLS Router) ในพื้นที่ภาคกลางของการไฟฟ้าส่วนภูมิภาค ระยะที่ 2 และระยะที่ 3
รวมทั้ง (2) การส่งมอบงาน ผลสำเร็จของงานและรายได้จากค่าบำรุงรักษาของโครงการ ประกอบไปด้วยโครงการจัดให้มีบริการอินเตอร์เน็ตความเร็วสูงในพื้นที่ห่างไกลของสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (Zone C) กลุ่มที่ 3 ภาคตะวันออกเฉียงเหนือ 1, (Zone C) กลุ่มที่ 6 ภาคกลาง 1, (Zone C) กลุ่มที่ 5 ภาคตะวันออกเฉียงเหนือ 3 และโครงการจัดหาและติดตั้งระบบวิทยุสื่อสารดิจิตอล ระยะที่ 2 ของสำนักงานตำรวจแห่งชาติ, โครงการจัดหาและติดตั้งระบบวิทยุสื่อสารดิจิตอลของกองบัญชาการตำรวจปราบปรามยาเสพติด, โครงการระบบตรวจสอบประสิทธิภาพการใช้งานเครื่องคอมพิวเตอร์แม่ข่าย (Application Performance Monitoring:  APM) ของกรมสรรพสามิต, โครงการปรับปรุงและเพิ่มประสิทธิภาพระบบเครือข่ายไร้สาย และระบบบริหารจัดการการฝึกอบรมของกรมสรรพสามิตร
“ในไตรมาส 2/2563 แม้บริษัทจะได้รับผลกระทบจากสถานการณ์โควิด-19 ในบางโครงการที่พนักงานจำเป็นต้องมีการเดินทางเข้าปฏิบัติงานในบางพื้นที่ ซึ่งส่งผลให้เกิดความล่าช้าในการดำเนินงานตามแผนงานในบางโครงการ รวมไปถึงต้นทุนดอกเบี้ยจ่ายที่เพิ่มขึ้น จากการอนุมัติงบประมาณการจ่ายเงินของโครงการขนาดใหญ่ที่บริษัทได้มีการส่งมอบงานตั้งแต่ไตรมาส 1/2563 ล่าช้า 
แต่หากพิจารณารายได้จากการขายจำนวน 200.5 ล้านบาท คิดเป็นสัดส่วน 26.4% ของรายได้รวม มีจำนวนเพิ่มขึ้นจากไตรมาส 1/2563 ที่มีรายได้จากการขาย 192.5 ล้านบาท และเพิ่มขึ้นถึง 791.5% เมื่อเทียบกับปีก่อน ซึ่งรายได้จากงานในไตรมาส 2/2563 เป็นการทยอยรับรู้รายได้จากงานในปี 2562 และในช่วงไตรมาส 4/2563 บริษัทเตรียมที่จะเปิดตัวผลิตภัณฑ์ใหม่ Smart Security Platform ซึ่งจะยิ่งสนับสนุนให้บริษัทมีรายได้จากการขายเติบโตอย่างต่อเนื่อง” นายสิทธิเดช กล่าว
ทั้งนี้คาดว่าปัจจุบันสถานการณ์โควิด-19 มีทิศทางที่ดีขึ้นอย่างต่อเนื่อง ภาพรวมธุรกิจและแผนการดำเนินงานของบริษัทจะกลับมาเป็นปกติในเร็วๆ นี้ โดยในไตรมาส 2/2563 ที่ผ่านมาจนถึงปัจจุบัน บริษัทมีการชนะการประมูล รวมไปถึงการเข้าลงทุนในธุรกิจที่มีศักยภาพ
โดยเมื่อวันที่ 11 มิถุนายน 2563 ได้ลงนามในสัญญาโครงการให้บริการระบบบริการผู้โดยสารขึ้นเครื่อง (Common Use Passenger Processing System : CUPPS) ณ ท่าอากาศยานสุวรรณภูมิ กับบริษัท ท่าอากาศยานไทย จำกัด (มหาชน) มูลค่าโครงการทั้งสิ้น 8,619,899,751.32 บาท  โดยมีระยะเวลาดำเนินการ 10 ปี นับตั้งแต่วันที่ 1 ตุลาคม 2563 ถึงวันที่ 30 กันยายน 2573
รวมทั้งที่ประชุมคณะกรรมการบริษัทเมื่อวันที่ 14 กรกฎาคม 2563 มีมติอนุมัติการเข้าลงทุนในบริษัท เอสเอแอล กรุ๊ป (ไทยแลนด์) จำกัด (SAL) ในสัดส่วน 46.80% มูลค่ารวม 212,116,284 บาท เพื่อเป็นการต่อยอดธุรกิจในอุตสาหกรรมการบินที่ในปัจจุบันบริษัทมีฐานการให้บริการงานด้านวิศวกรรม งานระบบกล้องวงจรปิด งานระบบออกตั๋วโดยสารเครื่องบิน งานให้บริการ WiFi และงานบริการจัดเก็บรถเข็นกระเป๋า ทั้งในสนามบินสุวรรณภูมิ ดอนเมือง เชียงใหม่ เชียงราย ภูเก็ต หาดใหญ่ อยู่แล้ว และพร้อมที่จะขยายธุรกิจไปยังการให้บริการภาคพื้นในสนามบินอย่างครบวงจร